HU Az Európai Unió Hivatalos Lapja L 178/22

A BIZOTTSÁG (EU) 2016/1072 VÉGREHAJTÁSI HATÁROZATA

(2016. június 29.)

a Kínai Népköztársaságból származó egyes kerámiahab-szűrők behozatalára vonatkozó dömpingellenes eljárás megszüntetéséről

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) és különösen annak 9. cikke (1) bekezdésére,

mivel:

1. ELJÁRÁS

(1) 2015. augusztus 14-én az Európai Bizottság (a továbbiakban: a Bizottság) az 1225/2009/EK rendelet (a továbbiakban: alaprendelet) 5. cikke alapján dömpingellenes vizsgálatot indított a Kínai Népköztársaságból (a továbbiakban: Kína) származó egyes kerámiahab-szűrők Európai Unióba történő behozatalára vonatkozóan. Az eljárás megindításáról a Bizottság értesítést (a továbbiakban: az eljárás megindításáról szóló értesítés) tett közzé az Európai Unió Hivatalos Lapjában (2).

(2) A Bizottság a vizsgálatot a Vesuvius GmbH (a továbbiakban: a panaszos) 2015. július 1-jén benyújtott panaszát követően indította el. A panaszos a szóban forgó kerámiahab-szűrők teljes uniós termelésének több mint 25 %-át képviseli. A panasz bizonyítékot tartalmazott a dömpingre, illetve az abból eredő jelentős kárra vonatkozóan, és így elegendőnek bizonyult a vizsgálat megindításához.

(3) Az eljárás megindításáról szóló értesítésben a Bizottság felkérte az érdekelt feleket, hogy a vizsgálatban való részvétel érdekében vegyék fel vele a kapcsolatot. A Bizottság emellett külön tájékoztatta a panaszost, a többi ismert uniós gyártót, az ismert exportáló gyártókat, valamint a kínai hatóságokat, az ismert importőröket, a vizsgálat megindításában érintettként ismert beszállítókat és felhasználókat, kereskedőket, valamint szövetségeket a vizsgálat megindításáról, és felkérte őket a részvételre.

(4) Az érdekelt feleknek lehetőségük nyílt a vizsgálat megindításával kapcsolatos észrevételeik megtételére, valamint a Bizottsággal és/vagy a kereskedelmi ügyekben eljáró meghallgató tisztviselővel tartandó meghallgatás kérelmezésére.

2. A PANASZ VISSZAVONÁSA ÉS AZ ELJÁRÁS MEGSZÜNTETÉSE

(5) A panaszos a Bizottságnak címzett 2016. március 8-i levelével visszavonta panaszát.

(6) Az alaprendelet 9. cikke (1) bekezdése szerint ha benyújtott panaszát a panaszos visszavonja, az eljárás megszüntethető, amennyiben az eljárás megszüntetése nem sérti az Unió érdekeit.

(7) A Bizottság úgy ítéli meg, hogy a dömpingellenes eljárást meg kell szüntetni, mivel a vizsgálat nem tárt fel olyan szempontokat, amelyek arra utalnának, hogy az eljárás megszüntetése sértené az Unió érdekeit. Az érdekelt feleket megfelelően tájékoztatták, és lehetőséget biztosítottak számukra észrevételeik megtételére. A Bizottság nem kapott olyan észrevételeket, amelyek alapján arra lehetne következtetni, hogy az eljárás megszüntetése sértené az Unió érdekeit.

(8) A Bizottság ezért megállapítja, hogy a Kínából származó egyes kerámiahab-szűrők Unióba történő behozatalára vonatkozó dömpingellenes eljárást meg kell szüntetni.

(9) E határozat összhangban áll az alaprendelet 15. cikke (1) bekezdése értelmében létrehozott bizottság véleményével,

ELFOGADTA EZT A HATÁROZATOT:

1. cikk

A következő termék Unióba való behozatalára vonatkozó dömpingellenes eljárást a Bizottság megszünteti: olyan kerámiahab-szűrő, melynek átlagos porozitása ≤ 60 ppi (pórus/hüvelyk), és amely hőlökésállóságánál fogva képes ellenállni az olvasztott fém környezeti hőmérsékletről legalább 1 300 °C-ra való felmelegedésével járó hőmérsékletváltozásnak, a következő kerámiaanyagokból készült kivételével:

— kovasavas fosszilis por vagy hasonló szilíciumos föld, vagy

— több mint 50 tömegszázalékban cirkónium-dioxidot (ZrO2) tartalmazó kerámiaanyag,

és amely a Kínai Népköztársaságból származik, és a jelenleg az ex 6903 10 00, az ex 6903 20 10, az ex 6903 20 90, az ex 6903 90 10, az ex 6903 90 90 és az ex 6909 19 00 KN-kódok alá van besorolva.

2. cikk

Ez a határozat az Európai Unió Hivatalos Lapjában való kihirdetését követő napon lép hatályba.

Kelt Brüsszelben, 2016. június 29-én. a Bizottság részéről az elnök Jean-Claude JUNCKER

(1) HL L 343., 2009.12.22., 51. o.

(2) Értesítés a Kínai Népköztársaságból származó egyes kerámiahab-szűrők behozatalára vonatkozó dömpingellenes eljárás megindításáról (HL C 266., 2015.8.14., 14. o.).